A BIZOTTSÁG 1813/2004/EK RENDELETE
(2004. október 19.)
a működési alapok, a működési programok és a pénzügyi támogatás tekintetében a 2200/96/EK tanácsi rendelet részletes alkalmazási szabályainak megállapításáról szóló 1433/2003/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gyümölcs- és zöldségpiac közös szervezéséről szóló, 1996. október 28-i 2200/96/EK tanácsi rendeletre (1) és különösen annak 48. cikkére,
mivel:
(1)
Az 1433/2003/EK bizottsági rendelet (2) 17. cikke előírja, hogy a termelői szervezetek által benyújtott működési programok jóváhagyását követően a tagállamok legkésőbb a program végrehajtását megelőző év december 15-éig megállapítják a támogatás jóváhagyott összegét. A piac közös szervezése költségvetési gazdálkodásának javítása érdekében helyénvaló, hogy a tagállamok tájékoztassák a Bizottságot az összes működési program számára jóváhagyott támogatás teljes összegéről.
(2)
Az 1433/2003/EK rendelet 26. cikke előírja, hogy a tagállamok minden év június 1-jéig jelentést nyújtsanak be a termelői szervezetekkel, a működési alapokkal, valamint a működési programokkal kapcsolatos adatokról a fent említett rendelet III. mellékletében meghatározottaknak megfelelően. A ténylegesen teljesített végleges támogatási kifizetésekkel kapcsolatos számadatokat legkésőbb november 15-éig be kell nyújtani. Az elmúlt évek tapasztalatai során bebizonyosodott, hogy a bejelentésekre vonatkozó kettős határidő felesleges adminisztrációs bonyodalmat okoz. Helyénvaló ennek leegyszerűsítése oly módon, hogy a tagállamoknak a végleges támogatás kifizetéseiről szóló végső adatokat tartalmazó jelentései minden évben legkésőbb november 15-én benyújtásra kerüljenek.
(3)
Az 1433/2003/EK rendelet I. melléklete közli azon műveletek és kiadások teljes listáját, amelyek működési programra jogosultak. Ezek a fent említett melléklet (2) pontjában szereplő kiadások magukban foglalják többek között a minősített vetőmagok felvásárlására irányuló minőségjavító intézkedések specifikus költségeit. A tapasztalat azt mutatja, hogy a „minősített vetőmag” kifejezést tisztázni kell a zöldségvetőmagok forgalmazásáról szóló, 2002. június 13-i 2002/55/EK tanácsi irányelvre (3) történő egyértelmű hivatkozás által, ami összhangban van a fent említett rendeletben szereplő, a minőség javítására és támogatására irányuló célkitűzéssel.
(4)
Az 1433/2003/EK rendeletet ezért ennek megfelelően módosítani kell.
(5)
A Gyümölcs- és Zöldségpiaci Irányítóbizottság nem nyilvánított véleményt az elnöke által megállapított határidőn belül,
ELFOGADTA EZT A RENDELETET:
1. cikk
Az 1433/2003/EK rendelet a következőképpen módosul:
1.
A rendelet a 17. cikk után a következő albekezdéssel egészül ki:
„A tagállamok az ettől az időponttól számított 30 napon belül közlik a Bizottsággal az összes működési programra szóló jóváhagyott támogatás teljes összegét.”
2.
A 26. cikk (1) bekezdésében a „június 1-je” helyébe „november 15-e” lép.
3.
Az I. melléklet (2) d) pontja helyébe a következő szöveg lép:
„d)
minőségjavító intézkedések, beleértve a minősített micéliumot és növényanyagot, valamint a 2002/55/EK tanácsi rendeletben (4) meghatározottak szerint az »elit vetőmag« és »minősített vetőmag« kategóriájú vetőmagokat.
4.
A III. melléklet 3. részének 3. pontját el kell hagyni.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Az 1. cikk (3) pontja azonban a tagállamok által már jóváhagyott működési programokra nem alkalmazandó.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. október 19-én.